CELEX: 52018PC0599
Language: lv
Date: 2018-08-20
Title: Priekšlikums PADOMES ĪSTENOŠANAS LĒMUMS, ar ko Ungārijai atļauj ieviest pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 20.8.2018
            COM(2018) 599 final
            2018/0314(NLE)
            Priekšlikums
            PADOMES ĪSTENOŠANAS LĒMUMS,
            ar ko Ungārijai atļauj ieviest pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu 
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu Direktīvā 2006/112/EK (2006. gada 28. novembris) par kopējo pievienotās vērtības nodokļa sistēmu
                  1
                (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
            
            
               Vēstulē, kas Komisijā reģistrēta 2018. gada 6. februārī, Ungārija pieprasīja atkāpties no PVN direktīvas 26. panta 1. punkta a) apakšpunkta, 168. un 168.a panta un ierobežot tiesības atskaitīt PVN par vieglo automobiļu iznomāšanu Ungārijā. Saskaņā ar PVN direktīvas 395. panta 2. punktu Komisija 2018. gada 8. jūnija vēstulē informēja pārējās dalībvalstis par Ungārijas pieprasījumu. Komisija 2018. gada 11. jūnija vēstulē paziņoja Ungārijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN Direktīvas 168. un 168.a pantā noteikts, ka nodokļa maksātājam ir tiesības atskaitīt PVN, kas maksājams par pirkumiem, kurus izmanto darījumiem, par kuriem uzliek nodokli. Tās pašas direktīvas 26. panta 1. punkta a) apakšpunktā noteikts, ka preču, kas ir saimnieciskās darbības aktīvu daļa, izmantošanu privātajām vajadzībām uzskata par pakalpojumu sniegšanu par atlīdzību, ja PVN par šīm precēm ir bijis atskaitāms. Šāda sistēma ļauj atgūt sākotnēji atskaitīto PVN, kas saistīts ar izmantošanu privātajām vajadzībām. 
            
            
               Nodokļa maksātāji Ungārijā pašlaik var atskaitīt PVN par vieglo automobiļu nomu, ciktāl šo vieglo automobili izmanto nodokļa maksātāja saimnieciskās darbības veikšanai, par kuru uzliek nodokli. Tādējādi nodokļa maksātājiem ir jāspēj pierādīt, cik lielā mērā tie izmanto savus vieglos automobiļus saimnieciskās darbības vajadzībām. 
            
            
               Ungārija norāda, ka šo sistēmu ir grūti piemērot. Braucienu žurnālu kārtošana uzliek lielu slogu nodokļa maksātājiem saistībā ar ierakstu veikšanu tajos un nodokļu administrācijai — saistībā ar to pārbaudi. Saskaņā ar Ungārijas sniegto informāciju bieži vien ir grūti noteikt un dokumentēt izmantošanu privātām un profesionālām vajadzībām gadījumā, ja darba ņēmējs patur transportlīdzekli pēc darba laika un brīvdienās. Pārbaudēs ir izrādījies, ka bieži vien nodokļa maksātāju kārtotie braucienu žurnāli ir nepareizi un grūti pārbaudāmi. 
            
            
               Tāpēc Ungārija, pamatojoties uz PVN direktīvas 395. pantu, pieprasa ieviest pasākumu, ar ko atkāpjas no PVN direktīvas 26. panta 1. punkta a) apakšpunkta, 168. panta un 168.a panta un līdz noteiktai procentuālajai daļai ierobežo tiesības atskaitīt nodokli par vieglo automobiļu iznomāšanu. Savukārt uzņēmumi tiks atbrīvoti no pienākuma veikt uzskaiti attiecībā uz nodokli par izmantošanu privātajām vajadzībām. Tādējādi visām iesaistītajām pusēm tiks vienkāršota sistēma un arī novērsta nodokļu nemaksāšana vai izvairīšanās no nodokļu maksāšanas nepareizas uzskaites rezultātā. 
            
            
               Atskaitīšanas tiesību ierobežojums būtu jāattiecina uz PVN par tādu vieglo automobiļu nomu, kurus izmanto ne tikai saimnieciskās darbības vajadzībām. Vieglie automobiļi, uz kuriem attieksies pasākums, ir mehāniskie transportlīdzekļi, kuri galvenokārt paredzēti ne vairāk kā deviņu cilvēku pārvadāšanai un kuru kopējā masa nepārsniedz piecas tonnas. Uz transportlīdzekļiem, kas paredzēti kravu pārvadāšanai, īpašiem nolūkiem paredzētiem transportlīdzekļiem (piemēram, autoceltņiem, ugunsdzēsējauto, autobetonmaisītājiem), transportlīdzekļiem, kas paredzēti 10 vai vairāk cilvēku pārvadāšanai, traktoriem un piekabēm PVN atskaitīšanas tiesību ierobežojums neattieksies, un tiem piemēros parastos noteikumus. 
            
            
               Pamatojoties uz aplēsēm par uzņēmuma automobiļu izmantošanu privātām vajadzībām, Ungārija norāda, ka privātās izmantošanas īpatsvars ir vidēji 40-60 % apmērā. Ungārija uzskata, ka tādēļ atskaitīšanas ierobežojums būtu jānosaka 50 % apmērā. 
            
            
               Nodokļa maksātājiem, kas vēlas atkāpties no atskaitīšanas ierobežojuma 50 % apmērā un atskaitīt PVN proporcionāli faktiskajai izmantošanai saimnieciskās darbības vajadzībām, būs atļauts to darīt, ja vien tiem būs detalizēti pierādījumi par nomātu vieglo automobiļu izmantošanu saimnieciskās darbības vajadzībām. 
            
            
               Atkāpe būtu jāpiemēro no 2019. gada 1. janvāra un jānosaka uz laiku līdz 2021. gada 31. decembrim, lai varētu izvērtēt, vai 50 % ierobežojums kopumā atbilst proporcionālajam sadalījumam starp izmantojumu saimnieciskajai darbībai un privātajām vajadzībām. Pieprasījums pagarināt atkāpes piemērošanas periodu būtu jānosūta Komisijai līdz 2021. gada 31. martam, pievienojot ziņojumu, kurā ietverts pārskats par piemēroto procentuālo daļu. 
            
            
               •Saskanība ar spēkā esošajiem noteikumiem konkrētajā politikas jomā
            
            
               Līdzīgas atkāpes saistībā ar atskaitīšanas tiesībām ir piešķirtas citām dalībvalstīm. 
            
            
               PVN direktīvas 176. pantā noteikts, ka Padome lemj, uz kuriem izdevumiem neattiecas PVN atskaitīšana. Līdz tam dalībvalstīm atļauts saglabāt izņēmumus, kas bija spēkā 1979. gada 1. janvārī. Tādējādi ir vairāki “nogaidoši” noteikumi, kuri ierobežo tiesības atskaitīt PVN attiecībā uz vieglajiem automobiļiem. 
            
            
               
                  Neatkarīgi no iepriekšējām iniciatīvām paredzēt noteikumus par to, uz kurām izdevumu kategorijām var attiecināt atskaitīšanas tiesību ierobežojumu
                     2
                  , šāda atkāpe ir lietderīga, kamēr tiek gaidīta šo noteikumu saskaņošana ES līmenī. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
         
         
            
               PVN direktīvas 395. pants. 
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas normas, kura ir šā priekšlikuma pamatā, subsidiaritātes principu nepiemēro.
               
            
            
               •Proporcionalitāte
            
            
               Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus.
            
            
               
                  Ievērojot atkāpes ierobežoto darbības jomu, īpašais pasākums ir samērīgs ar mērķi, proti, vienkāršot nodokļu iekasēšanu un novērst konkrētus nodokļu nemaksāšanas vai izvairīšanās no nodokļu maksāšanas veidus. Jo īpaši ņemot vērā iespēju, ka uzņēmumi savu atbildību var deklarēt mazākā mērā un ka pienākums pārbaudīt nobraukumu nodokļu iestāžu vajadzībām rada slogu, 50 % ierobežojuma noteikšana vienkāršotu PVN iekasēšanu konkrētā nozarē.
               
            
            
               •Instrumenta izvēle
            
            
               
                  Ierosinātais instruments: Padomes Īstenošanas lēmums.
               
               
                  Saskaņā ar Padomes Direktīvas 2006/112/EK 395. pantu atkāpe no kopējiem PVN noteikumiem iespējama tikai ar Padomes atļauju, ko pēc Komisijas priekšlikuma tā pieņem ar vienprātīgu lēmumu. Padomes Īstenošanas lēmums ir vispiemērotākais instruments, jo to var adresēt atsevišķai dalībvalstij.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Ungārijas pieprasījums, un tas attiecas tikai uz šo dalībvalsti. 
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs. 
               
            
            
               •Ietekmes novērtējums
            
            
               
                  Priekšlikuma mērķis ir vienkāršot nodokļa iekasēšanas procedūru un novērst PVN nemaksāšanu, un tādējādi tam ir iespējama pozitīva ietekme uz uzņēmumiem un administrācijām. Šo risinājumu Ungārija uzskata par piemērotu pasākumu, un tas ir salīdzināms ar citām atkāpēm, kas ir bijušas spēkā pagātnē vai ir spēkā pašlaik.
               
            
            
               4.IETEKME UZ BUDŽETU
            
            
               
                  Priekšlikumam nebūs nelabvēlīgas ietekmes uz ES budžetu.
               
            
            
               5.CITI ELEMENTI
            
            
               
                  Priekšlikumā ir iekļauta turpināmības klauzula; automātisks termiņš, kas ir noteikts līdz 2021. gada 31. decembrim.
               
            
         
         
            
               
                  Gadījumā, ja Ungārija apsvērtu atkāpes pasākumu pagarināt vēl pēc 2021. gada, ne vēlāk kā 2021. gada 31. martā būtu jāiesniedz Komisijai ziņojums, kurā ietverts pārskats par procentuālo ierobežojumu kopā ar pagarinājuma pieprasījumu.
               
            
            
               2018/0314 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Ungārijai atļauj ieviest pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu 
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu
                  3
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Vēstulē, kas 2018. gada 6. februārī reģistrēta Komisijā, Ungārija pieprasīja atļauju piemērot atkāpi no Direktīvā 2006/112/EK paredzētā noteikuma par tiesībām atskaitīt priekšnodokli attiecībā uz vieglo automobiļu nomu.
            
            
               (2)Komisija 2018. gada 8. jūnija vēstulē nosūtīja Ungārijas pieprasījumu citām dalībvalstīm. Komisija 2018. gada 11. jūnija vēstulē paziņoja Ungārijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu.
            
            
               (3)Direktīvas 2006/112/EK 168. un 168.a pantā ir noteiktas nodokļa maksātāja tiesības atskaitīt pievienotās vērtības nodokli (PVN), kas maksājams par precēm un pakalpojumiem, kuri nodokļa maksātājam sniegti izmantošanai darījumos, kam uzliekams nodoklis. Direktīvas 2006/112/EK 26. panta 1. punkta a) apakšpunktā ietverta prasība uzskaitīt PVN, ja nodokļa maksātājs saimnieciskās darbības aktīvus izmanto savām vai sava personāla privātajām vajadzībām vai, plašākā nozīmē, citiem mērķiem nekā savas saimnieciskās darbības vajadzībām. 
            
            
               (4)Nodokļa maksātāji Ungārijā pašlaik var atskaitīt PVN par vieglo automobiļu nomu, ciktāl šo vieglo automobili izmanto nodokļa maksātāja saimnieciskās darbības veikšanai, par kuru uzliek nodokli. Lai izmantotu minētās tiesības atskaitīt PVN, nodokļa maksātājiem ir jāpierāda, cik lielā mērā tie izmanto savus vieglos automobiļus saimnieciskās darbības vajadzībām. 
            
            
               (5)Ungārija norāda, ka šo sistēmu ir grūti piemērot. Bieži vien ir sarežģīti precīzi identificēt izmantošanu ar saimniecisko darbību nesaistītām vajadzībām, un, pat ja tas ir iespējams, attiecīgā metode bieži vien ir apgrūtinoša. 
            
            
               (6)Tādēļ Ungārija pieprasīja īpašu pasākumu, saskaņā ar kuru tādu vieglo automobiļu nomai, kurus izmanto ne tikai saimnieciskajai darbībai, PVN apmēru, ko ir tiesības atskaitīt saistībā ar izdevumiem, nosaka kā fiksētu procentu likmi. Pamatojoties uz aplēsēm, Ungārija secina, ka vispiemērotākais atskaitīšanas ierobežojums ir 50 %. Tajā pašā laikā būtu jāaptur prasība uzskaitīt PVN par vieglo automobiļu izmantošanu ar saimniecisko darbību nesaistītām vajadzībām, ja šiem automobiļiem piemēro atskaitīšanas ierobežojumu 50 % apmērā. 
            
            
               (7)Saskaņā ar pieprasīto atļauju atskaitīšanas tiesību ierobežojums būtu jāpiemēro PVN, kas maksājams par tādu vieglo automobiļu nomu, kuri paredzēti, lai pārvadātu ne vairāk kā deviņus cilvēkus, un kuru kopējā masa nepārsniedz piecas tonnas. Uz transportlīdzekļiem, kas paredzēti kravu pārvadāšanai, īpašiem nolūkiem paredzētiem transportlīdzekļiem (piemēram, autoceltņiem, ugunsdzēsējauto, autobetonmaisītājiem), transportlīdzekļiem, kas paredzēti 10 vai vairāk cilvēku pārvadāšanai, traktoriem un piekabēm PVN atskaitīšanas tiesību ierobežojums neattiecas. 
            
            
               (8)Nodokļa maksātājiem, kas nevēlas piemērot atskaitīšanas ierobežojumu 50 % apmērā un vēlas atskaitīt PVN proporcionāli faktiskajai izmantošanai saimnieciskās darbības vajadzībām, vajadzētu būt iespējai to darīt, pamatojoties uz detalizētiem pierādījumiem par izmantošanu saimnieciskās darbības vajadzībām. 
            
            
               (9)Bieži vien ir sarežģīti precīzi identificēt izmantošanu ar saimniecisko darbību nesaistītām vajadzībām, un, pat ja tas ir iespējams, attiecīgā metode bieži vien ir apgrūtinoša. Ar pieprasīto pasākumu zūd vajadzība pēc uzskaites par nomātu uzņēmuma automobiļu izmantošanu privātām vajadzībām un vienlaikus tiek novērsta nodokļu nemaksāšana nepareizas uzskaites rezultātā. Tāpēc ir lietderīgi piešķirt Ungārijai atļauju piemērot pieprasīto pasākumu. 
            
            
               (10)Īpašais pasākums būtu jāierobežo laikā, lai varētu pārskatīt atkāpes pasākuma nepieciešamību un efektivitāti un izmantoto proporcionālo sadalījumu starp izmantojumu saimnieciskās darbības vajadzībām un ar to nesaistītām vajadzībām.
            
         
         
            
               (11)Ja Ungārija uzskatīs, ka ir nepieciešams turpmāks pagarinājums, kas pārsniedz 2021. gada termiņu, tai ne vēlāk kā līdz 2021. gada 31. martam būtu jāiesniedz Komisijai ziņojums, kurā ietverts piemērotā procentuālās daļas ierobežojuma pārskats kopā ar pagarinājuma pieprasījumu.
            
            
               (12)Atkāpei būs vien nenozīmīga ietekme uz galapatēriņa posmā iekasētajiem kopējiem nodokļa ieņēmumiem, un tai nebūs nelabvēlīgas ietekmes uz Savienības pašu resursiem, ko veido iekasētais PVN,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Direktīvas 2006/112/EK 168. un 168.a panta, Ungārijai atļauj ierobežot 50 % apmērā tiesības atskaitīt pievienotās vērtības nodokli (PVN) par izdevumiem saistībā ar vieglajiem automobiļiem, kurus izmanto ne tikai saimnieciskajai darbībai.
            
            
               2. pants
            
            
               Atkāpjoties no Direktīvas 2006/112/EK 26. panta 1. punkta a) apakšpunkta, Ungārija vieglā automobiļa izmantošanu ar saimniecisko darbību nesaistītām vajadzībām neuzskata par pakalpojumu sniegšanu par atlīdzību, ja minētais automobilis ir nodokļu maksātāja saimnieciskās darbības aktīvu daļa un ja uz minēto automobili attiecas saskaņā ar šā lēmuma 1. pantu atļautais ierobežojums.
            
            
               3. pants
            
            
               Šā lēmuma 1. un 2. pantu piemēro tikai vieglajiem automobiļiem, kuri paredzēti ne vairāk kā deviņu cilvēku pārvadāšanai un kuru kopējā masa nepārsniedz piecas tonnas. 
            
            
               4. pants
            
            
               Šā lēmuma 1. un 2. pantu nepiemēro šādu kategoriju vieglajiem automobiļiem:
            
            
               –transportlīdzekļi, kas paredzēti kravu pārvadāšanai, 
            
            
               –īpašiem nolūkiem paredzēti transportlīdzekļi (piemēram, autoceltņi, ugunsdzēsējauto, autobetonmaisītāji), 
            
            
               –transportlīdzekļi, kas paredzēti 10 vai vairāk cilvēku pārvadāšanai, 
            
            
               –traktori, 
            
            
               –piekabes. 
            
            
               5. pants
            
            
               Šo lēmumu piemēro no 2019. gada 1. janvāra, un tas zaudē spēku 2021. gada 31. decembrī. 
            
            
               Jebkuru pieprasījumu pagarināt šajā lēmumā paredzētās atļaujas termiņu Komisijai iesniedz līdz 2021. gada 31. martam, un tam pievieno ziņojumu, kurā ietverts pārskats par 1. pantā noteikto procentuālo daļu.
            
            
               6. pants
            
         
         
            
               Šis lēmums ir adresēts Ungārijai. 
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        COM (2004) 728 final — Priekšlikums Padomes direktīvai, ar ko groza Direktīvu 77/388/EEK nolūkā vienkāršot pievienotās vērtības nodokļa saistības (OV C 24, 29.1.2005., 10. lpp.), atsaukts 2014. gada 21. maijā
                  
                  (OV C 153, 21.5.2014., 3. lpp.). 
               
               
                  
                     (3)
                  
                        OV L 347, 11.12.2006., 1. lpp.